VEGA og Live Nation præsenterer

**Loyle Carner bringer igen Sydlondons hverdagsfortællinger til VEGA**

*Den engelske rapper har sit nye album, Not Waving But Drowning, med sig den 5. december, hvor han folder sin krøllede hjerne ud i Lille VEGA.*

Loyle Carner er en historiefortæller og poet, der gennem sin kærlighed til hiphop skaber legesyge sange. Lytteren bliver taget ind i et hjemligt univers i Sydlondon, hvor rapperen åbner døren til sit liv og sin fortid. Hans mor Jean, lillbroderen og sorgen over den afdøde stedfar har fyldt og fylder stadig meget i Carners tekster.

De optræder også på det nye album, *Not Waving But Drowning*, som han udgav i april. Her er Carner tættere på lyden af debut-epen, *A Little Late*, frem for debutalbummet, *Yesterday’s Gone*. Det hurtige tempo på sange som ”No CD” er skiftet ud med flere klaverbaserede sange. Han får dog stadig besøg af et lækkert udvalg af musikalske legekammerater som Tom Misch, Kiko Bun, Rebel Kleff, Sampha, Jorja Smith, Kwes, Jordan Rakei og Joice.    
  
Som på debutalbummet er der på *Not Waving, But Drowning* strøet spoken word-mellemspil udover sangene sammen med hverdags-lydoptagelser, telefonsamtaler, samtaler og en gøende hund. Albummet starter og slutter med to komplimenterende tracks. I den første, ”Dear Jean”, fortæller Carner sin mor, at han har mødt sit livs kærlighed og snart flytter ud. Den afsluttende sang, ”Dear Ben”, bliver fortalt af Carners mor og handler om, hvor stolt hun er af ham.

Benjamin Coyle-Larner blev som barn diagnosticeret med ordblindhed og ADHD, og kunstnernavnet, Loyle Carner, blev til, da han som lille blev ved med at skrive sit efternavn forkert på grund af sin ordblindhed.

**Fakta om koncerten:**Loyle Carner (UK)   
Torsdag d. 5. december kl. 20.00   
Lille VEGA, Enghavevej 40, 1674 København V   
Billetpris: 200 kr. + gebyr   
Billetsalget starter fredag den 10. maj kl. 10.00 via vega.dk, livenation.dk og Ticketmaster.